SK Úradný vestník Európskej únie C 340/28

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 340/16

Týmto uverejnením sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„NANOŠKI SIR“

ES č.: SI-PDO-005-0421-29.10.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministrstvo za kmetijstvo, gozdarstvo in prehrano Adresa: Dunajska cesta 22 SI-1000 Ljubljana SLOVENIJA Tel. +386 14789000 Fax +386 14789055 e-mail: varnahrana.mkgp@gov.si

2. Žiadateľ:

Názov: Gospodarsko interesno združenje Nanoški sir Adresa: Goriška cesta 13 SI-5271 Vipava SLOVENIJA Tel. +386 53671280 Fax +386 53671314 e-mail: alenka.stopar@vipava1894.si Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.3: Syry

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Nanoški sir“

4.2. Opis:

Nanoški sir je tvrdý syr vyrobený z kravského mlieka.

Nanoški sir má tvar bochníka s priemerom 32 – 34 cm a výškou 7 – 12 cm. Bochník je mierne zaoblený. Vnútro syra má intenzívnu žltú farbu a elastickú, pružnú, hladkú a pevnú konzistenciu. V syre sa môžu príležitostne nachádzať malé až stredne veľké diery nepravidelného tvaru.

Hmotnosť po najmenej šesťdesiatdňovom zrení je 8 – 11 kg.

Povrch syra je žltý s odtieňom tehlovočervenej až hnedej farby; na niektorých miestach je vidieť stopy plesne, ktorá je výsledkom tradičného zrenia. Povrch syra je hladký, suchý, bez prasklín a nedokonalostí.

Výrobok sa predáva po najmenej 60 dňoch zrenia a musí obsahovať aspoň 60 % sušiny, pričom sušina musí obsahovať aspoň 45 % tuku.

Vôňa syra je čistá, nevtieravá a typická pre Nanoški sir. Chuť je mierne pikantná a príjemne slaná. Zrením sa aróma a pikantná chuť zintenzívňujú.

4.3. Zemepisná oblasť:

Mlieko, z ktorého sa Nanoški sir vyrába, pochádza zo zemepisnej oblasti ohraničenej: taliansko-slovinskou hranicou medzi mestami Sežana a Nova Gorica, riekou Soča po mesto Most na Soči, riekou Idrijca od mesta Most na Soči po mesto Idrija, cestou Idrija – Godovič – Kalce – Planina – Postojna a cestou Postojna – Pivka – Divača – Sežana.

Vymedzená zemepisná oblasť výroby syra Nanoški sir (spracovanie mlieka na Nanoški sir) je súčasťou zemepisnej oblasti výroby mlieka. Nachádza sa v hornej časti vinohradníckej oblasti Vipavska Dolina, konkrétne v údolí potoka Mičilnik od obce Lozice po obec Vipava a v údolí rieky Vipava od mesta Vipava po mesto Ajdovščina. Nanoški sir sa vyrába v zariadeniach umiestnených v nadmorskej výške najviac 500 m nad morom.

Všetky spomenuté obce sa nachádzajú vo vymedzenej zemepisnej oblasti.

4.4. Dôkaz o pôvode:

Aby sa zaručilo, že Nanoški sir pochádza z vymedzenej zemepisnej oblasti, sleduje sa:

— výroba mlieka: mlieko sa musí vyrábať v poľnohospodárskych podnikoch vo vymedzenej zemepisnej oblasti. Vhodné zloženie stáda sa zabezpečuje vedením plemennej knihy a vedú sa aj záznamy o nákupe krmív a kŕmnych zmesí,

— zber mlieka: trasa zberu mlieka na výrobu syra Nanoški sir musí byť oddelená od akýchkoľvek iných trás zberu. Pri zbere mlieka sa vedú záznamy o množstvách mlieka dodaných jednotlivými poľnohospodárskymi podnikmi a o celkovom množstve zozbieraného mlieka,

— v mliekarňach sa vedú denné záznamy o množstve spracovaného mlieka. Tepelná úprava mlieka prebieha pri nízkych teplotách medzi 63 °C a 69 °C; zaručí sa vedením záznamov o teplote, pri ktorej sa mlieko tepelne spracováva,

— spracovanie mlieka a formovanie syra je v súlade s požiadavkami špecifikácií; zaručí sa vedením záznamov o spracovaní mlieka a formovaní syra. Každá dávka syra je označená príslušným číslom, ako aj dňom a mesiacom výroby,

— zrenie syra: o množstve syra, ako aj dátume začatia zrenia sa pri každej dávke vedú záznamy. Zaznamenáva sa aj teplota a vlhkosť, pri ktorej syr zreje. Každá dávka syra zrie aspoň 60 dní. Aby sa splnili požiadavky špecifikácie, o zrejúcom syre sa vedie záznam.

4.5. Spôsob výroby:

Najmenej 80 % mlieka určeného na výrobu syra Nanoški sir pochádza od kráv hnedého plemena. Kravy sa kŕmia najmä objemovým krmivom z uvedenej zemepisnej oblasti (pastvinová tráva, seno, siláž alebo obilniny). Objemové krmivo musí obsahovať najmenej 75 % sušiny v každej dávke.

Kladie sa dôraz sa osobitný zber a skladovanie mlieka určeného na výrobu syra Nanoški sir. Mlieko sa musí tepelne upraviť do 72 hodín od prvého dojenia. Mlieko sa potom upravuje pri nízkej teplote a skladuje sa pri chladnej teplote. Mlieko sa v nádobe na výrobu syra zohreje na teplotu syrenia. Roztopené syridlo sa vleje do mlieka a päť minút sa mieša. Následne sa počká, kým sa mlieko zrazí. Koagulát sa nareže na kocky a vtlačí sa do formy s priemerom 35 cm a výškou 15 cm. Čerstvý syr sa lisuje a počas lisovania dochádza k fermentácii. Po skončení fermentácie a lisovania sa každý bochník syra z jednej strany označí sériovým číslom (rok a mesiac).

Syr sa potom tri dni solí v roztoku morskej soli s teplotou medzi 12 – 18 °C, pričom bochníky sa každý deň obrátia, aby sa zaručilo rovnomerné osolenie. Po troch dňoch solenia sa bochníky vyberú zo slaného nálevu a umiestnia sa na odkvapkávaciu dosku, kde sa povrch syra usuší. Keď je povrch syra dostatočne suchý, syr sa nechá zrieť v zrecej miestnosti. Nanoški sir sa necháva zrieť v zrecej miestnosti najmenej 60 dní alebo kým neobsahuje aspoň 60 % sušiny, pričom sušina musí obsahovať aspoň 45 % tuku. Počas prvých 14 dní zrenia sa syr utiera a obracia každé tri dni. Potom sa obracia raz za týždeň a v prípade potreby sa aj poutiera. Predtým, než sa syr zo skladu odvezie, poumýva sa, aby sa tak z povrchu odstránila pleseň. Keď má syr aspoň 60 dní, skontroluje sa jeho vonkajší vzhľad a vyberú sa tie bochníky, ktoré spĺňajú požiadavky. Na vybranej dávke bochníkov syra sa vykoná organoleptická kontrola a chemická analýza.

Každý bochník, ktorý spĺňa kritériá špecifikácie, je na jednej z horizontálnych strán označený pečaťou so symbolom narcisu a nápisom „Nanoški sir“ tak, aby pri narezaní bochníka na každom kúsku ostala časť symbolu v tvare narcisu. Každý predbalený kus syra Nanoški sir musí byť označený sériovým číslom.

4.6. Spojenie:

Územie údolia Vipava sa vyznačuje kombináciou kontinentálnej predalpskej a stredozemnej klímy. V údolí Vipava je často sucho, keďže vietor rýchlo vysuší mokrú pôdu. Toto územie značne ovplyvňuje burja, veľmi silný studený severný vietor, ktorý fúka z náhornej plošiny Nanos. Letá sú horúce. Kvôli prírodným podmienkam a ostrej klíme sa tiež začalo chovať hnedé plemeno dobytka, ktoré je silnejšie a odolnejšie. Hnedé plemeno dokáže spracovať veľké množstvo objemového krmiva a mlieko má tak vysoký obsah bielkovín a tuku, čo ovplyvňuje kvalitu syrenia, ako aj farbu, chuť a vôňu syra Nanoški sir.

Zrenie prebieha vo vyšnej časti vinohradníckej oblasti v údolí Vipava v zrecích miestnostiach, ktoré musia byť umiestnené v nadmorskej výške najviac 500 m nad morom, keďže v takejto nadmorskej výške sa veľmi dobre darí aj viniču. Vyšná časť vinohradníckej oblasti vo Vipavskej doline má značný vplyv na zloženie autochtónnej mikroflóry v ovzduší, ktorá ovplyvňuje zrenie syra Nanoški sir a jeho charakteristickú vôňu, ako aj pikantnú chuť. Na zloženie autochtónnej mikroflóry v ovzduší vplýva charakteristická klíma, blízkosť mora a prítomnosť viníc.

Syr sa na náhornej plošine Nanos vyrába už od šestnásteho storočia. V urbári vipavského panstva zo šestnásteho storočia sú záznamy o nájmoch za územia na tejto náhornej plošine a tiež sa v ňom uvádza, že vlastníkom panstva sa za prenájom platievalo aj syrom. Z toho vyplýva, že pasenie a výroba syra boli v tom období na náhornej plošine Nanos už rozvinuté. Od roku 1986 sa Nanoški sir vyrába z kravského mlieka za použitia tradičných syrárskych postupov uvedenej oblasti. Už od dávnych čias sa k syru pri nízkej teplote primiešavalo syridlo, aby sa tak zachovala väčšina mikroorganizmov kyseliny mliečnej, ktoré mlieko prirodzene obsahuje. Syrenie tiež prebiehalo v otvorených nádobách, ktoré umožňovali, aby sa do koagulátu dostala autochtónna mikroflóra, najmä kvasinky.

4.7. Kontrolný orgán:

Názov: Bureau Veritas d.o.o. Adresa: Linhartova cesta 49a SI-1000 Ljubljana SLOVENIJA Tel. +386 14757600 Fax +386 14757601 e-mail: info@si.bureauveritas.com

4.8. Označenie:

Syry, ktoré spĺňajú požiadavky špecifikácie, sú označené názvom Nanoški sir, symbolom v tvare narcisu, príslušným symbolom Spoločenstva a národným symbolom kvality.

(1) Ú. v. EÚ L 93, 31.3.2006, s. 12.